Nafarroako Parlamentuko Mahaiak, 2022ko urtarrilaren 10ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Suspertzerako Europako Bitartekoetatik heldu diren funtsen bidez finantzatzen ahal diren jarduketak kudeatzeko eta betetzeko premiazko neurriak onesten dituen apirilaren 14ko 4/2021 Foru Lege-dekretuaren xedapen gehigarri bakarra betetzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko urtarrilaren 10ean

Lehen lehendakariordea: María Inmaculada Jurío Macaya

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakien:

4/2021 Foru Lege-dekretua, apirilaren 14koa, zeinaren bidez premiazko neurriak onesten baitira Suspertzerako Europako Bitartekoetatik heldu diren funtsen bidez finantzatzen ahal diren jarduketak kudeatzeko eta betetzeko. Lehen xedapen gehigarrian –”Gardentasuna”– honako hau xedatzen da:

«Hiru hilez behin, Nafarroako Gobernuak agerraldia eginen du Nafarroako Parlamentuan, honako hauei buruzko argibideak emateko: zer proiektu aurkeztu dituen Suspertze, Eraldatze eta Erresilientzia Planari gehi dakizkion; nola aplikatu diren plan horretatik, Ekonomia Suspertzeko eta Eraldatzeko proiektu estrategikoetatik edo Europako Suspertze eta Erresilientzia Mekanismoaren ondorioz sortu eta Espainiako Gobernuak transferitutako beste edozein tresnetatik jasotako funtsak; zein izan den funts horiek banatzeko erabilitako deialdiak, hitzarmenak, kontratuak eta bestelako tresnak baliatzearen ebaluazioa; noraino bete diren funts horiekin eta horien askotariko aplikazioekin lortu nahi ziren helburuak; eta antzeko beste datu eta agiri batzuk, Nafarroako Gobernuak Nafarroako Parlamentuari igorri dizkionak, hala zegokiolako, funts horien exekuzioarekin loturik.»

Ia lau hilabete joan dira 4/2021 Foru Lege-dekretua onetsi zenetik, eta Gobernuak ez du Parlamentuan agerraldirik egin xedapen gehigarri horretan jasotzen denari buruzko informazioa emateko; halere, Gobernuko departamentuetako arduradunek, bai eta Prentsa-kabineteak ere, ez dute inolako arazorik izan Suspertze, Eraldatze eta Erresilientziarako Planetik heldu diren funtsen bidez finantzatu beharreko proiektuak eta gastuak behin baino gehiagotan iragartzeko.

Hori ikusirik, honako hau jakin nahi dut:

Suspertzerako Europako Bitartekoetatik heldu diren funtsen bidez finantzatzen ahal diren jarduketak kudeatzeko eta betetzeko premiazko neurriak onesten dituen apirilaren 14ko 4/2021 Foru Lege-dekretuaren xedapen gehigarri bakarra betetze aldera, Gobernuak hiru hilean behin egin behar du agerraldia Parlamentuan. Gobernuak –lehendakariak nahiz kontseilarietako batek– noiz eginen du agerraldi hori Parlamentuan?

Iruñean, 2022ko urtarrilaren 3an

Foru parlamentaria: Adolfo Araiz Flamarique